DOHODA

o spoločnom financovaní niektorých leteckých navigačných služieb
na Islande (1956)
zmenená a doplnená Montrealským protokolom z roku 1982

Článok I

Na účely tejto dohody:
a)	„Organizácia“ znamená Medzinárodná organizácia civilného letectva
b)	„Rada“ znamená Rada organizácie
c)	„generálny tajomník“ znamená generálny tajomník organizácie
d)	„služby“ znamenajú služby uvedené v prílohe 1 k tejto dohode a iné dodatočné služby ktoré sa podľa tejto dohody môžu z času na čas poskytnúť.

Článok II

Vláda Islandu zabezpečuje, prevádzkuje a udržiava služby, a v prípade osobitných prínosov plynúcich zo služieb, bude hradiť päť percent zo schválených skutočných nákladov.

Článok III

1.	Vláda Islandu bude prevádzkovať a udržiavať služby bez prerušenia, účinne, s čo najvyššou mierou ekonomickej efektívnosti a v súlade s platnými normami, odporúčaniami, postupmi a špecifikáciami Organizácie.
2.	Podľa ustanovení Prílohy I k tejto dohode, spôsob meteorologického pozorovania, zostavovania a rozširovania meteorologických správ bude v súlade s príslušnými postupmi a špecifikáciami stanovenými Svetovou meteorologickou organizáciou.
3.	Vláda Islandu okamžite upovedomí generálneho tajomníka o každej núdzovej situácii, ktorá si bude vyžadovať dočasnú zmenu alebo krátenie služieb, na základe čoho vláda spolu s generálnym tajomníkom prerokujú opatrenia, ktorých prijatím sa minimalizuje akýkoľvek nepriaznivý dopad takejto zmeny alebo krátenia.

Článok IV

1.	Generálny tajomník bude vo všeobecnosti dozerať na prevádzku služieb a môže sa        kedykoľvek dohodnúť na inšpekcii služieb vrátane zariadení používaných v tejto súvislosti.
2.	Na požiadanie generálneho tajomníka a do uskutočniteľnej miery, vláda Islandu zabezpečí také správy o prevádzkovaní služieb, aké generálny tajomník uzná za vhodné.
3.	Na požiadanie vlády Islandu, generálny tajomník poskytne, v primeranom rozsahu takú radu, ktorú vláda môže rozumne požadovať za účelom splnenia svojich povinností definovaných v tejto dohode.
4.	V prípade, že vláda Islandu nedokáže účinne prevádzkovať a udržiavať služby, vláda prekonzultuje s generálnym tajomníkom zjednanie nápravných opatrení.

Článok V

Celkové náklady za služby vypočítané podľa Prílohy II a III k tejto dohode, neprekročia ani v jednom kalendárnom roku 4 321 166 amerických dolárov. Tento limit môže zvýšiť Rada buď so súhlasom všetkých zmluvných vlád alebo ako výsledok uplatnenia ustanovení článku VI.

Článok VI

1.	Limit určený ustanoveniami článku V sa môže zvýšiť o stanovenú sumu iba za účelom zriadenia, prevádzkovania a udržiavania služieb poskytovaných nad rámec tejto dohody so súhlasom zmluvných vlád zodpovedných za úhradu minimálne  90 percent celkového výmeru stanoveného podľa ustanovení odsekov 3, 4, 5, a 6 článku VII za posledný kalendárny rok, pre ktorý sa výmer stanovil.
2.	V súlade s článkom II, akékoľvek výdavky na služby uvedené v odseku 1 tohto článku, alebo akékoľvek výdavky umožnené v súlade s ustanoveniami odseku 2 a) článku XIII ako výsledok zahrnutia spomenutých služieb do tejto dohody budú kryté výhradne zmluvnými vládami s týmto súhlasiacimi, so vzájomným pomerným rozdelením podielov tak ako sú podiely týchto vlád v ich konečnom výmere za príslušný rok. Žiadna časť rezervného fondu uvedeného v článku X neurčená na tieto služby sa nepoužije na účely, s ktorými tieto vlády samostatne súhlasili.

Článok VII

1. V súlade s ustanoveniami článku V a odseku 2 článku VI, zmluvné vlády súhlasia s tým, že sa budú deliť o deväťdesiatpäť percent schválených skutočných nákladov služieb, ako je to určené ustanoveniami článku VIII, priamo úmerne k leteckým prínosom, ktoré z toho vyplynú pre každú zmluvnú vládu. Tento podiel sa určí pre každú zmluvnú vládu pre každý kalendárny rok  počtom preletov na tratiach medzi Európou a Severnou Amerikou severne od 45º  severnej šírky medzi poludníkom 15º a 50º západnej dĺžky, vykonaných v tom roku jej civilnými lietadlami. Okrem toho,
a)	lety medzi Grónskom a Kanadou, medzi Grónskom a USA, medzi Grónskom a Islandom alebo medzi Islandom a Európou sa budú počítať ako jedna-tretina preletu;
b)	lety medzi Grónskom a Európou, Islandom a Kanadou alebo Islandom a USA sa budú počítať ako dve tretiny preletu; 
c)	a lety do alebo z Európy a Islandu, ktoré neprekročia pobrežie Severnej Ameriky, ale prekročia poludník 30º západnej dĺžky severne od 45º  severnej šírky sa budú počítať za jednu-tretinu preletu

2.	Na účely odseku 1 tohoto článku:
a)	za prelet sa považuje aj prelet, kde miesto vzlietnutia alebo pristátia nie je na území spomínanom v danom odseku; 
b)	a „Európa“ nezahŕňa Island a Azory

3.	Najneskôr do 20. novembra každého roka, Rada vymeria čiastky zmluvným vládam za účelom poskytnutia záloh na nasledujúci rok. Výmer na rok 1983 bude vychádzať z počtu preletov v roku 1981 a z deväťdesiatichpiatich percent odhadovaných nákladov na rok 1983. Čiastka vymeraná každej zmluvnej vláde bude upravená tak, aby sa brali do úvahy všetky rozdiely medzi sumou zaplatenou Organizácii ako záloha na rok 1981 a jej podiel podľa počtu preletov ciest v roku 1981, z deväťdesiatichpiatich percent schválených skutočných nákladov na rok 1981. Takto upravená čiastka každej zmluvnej vlády bude znížená o jej podiel na počte preletov v roku 1981, na odhadovaných tržbách za užívateľské poplatky, ktoré sa podľa článku XIV majú v roku 1983 poukázať Islandu.
4.	Postup stanovený v odseku 3 tohoto článku sa bude týkať výmeru čiastok na rok 1984 s primeranými zmenami vyplývajúcimi z daného roku.
5.	Na rok 1985 sa bude aplikovať postup stanovený v odseku 3 tohoto článku s primeranými zmenami v roku a navyše, výmer každej zmluvnej vlády sa ďalej prispôsobí tak, aby sa brali do úvahy akékoľvek rozdiely medzi jej podielom na odhadovaných tržbách za užívateľské poplatky za rok 1983,  jej podielmi na počte preletov v roku 1983 a na overených skutočných tržbách z užívateľských poplatkov odoslaných Islandu v roku 1983.
6.	Postup na rok 1985 sa bude aplikovať aj na nasledujúce roky s primeranými zmenami vyplývajúcimi z daného roka.
7.	Od 1. januára 1983, každý kalendárny rok 1. januára a 1. júla každá zmluvná vláda zaplatí Organizácii v polročných splátkach pre ňu vymeranú sumu ako zálohu na aktuálny kalendárny rok, prispôsobenú a pozmenenú tak, ako to definujú odseky 3, 4, 5 a 6 tohto článku.
8.	V prípade vypovedania tejto dohody Rada vytvorí opravné položky, aby sa splnili ciele tohoto článku v súvislosti s obdobím, pre ktoré sa, v čase vypovedania dohody, neupravili platby podľa odsekov 3, 4, 5 a 6 tohto článku.
9.	Najneskôr do 1. mája každého roka každá zmluvná vláda dodá generálnemu tajomníkovi   podľa  jeho určenia podrobnosti o preletoch, na ktoré sa tento článok vzťahuje, a ktoré sa uskutočnili v predchádzajúcom kalendárnom roku.
10.	Zmluvné vlády sa môžu dohodnúť, že podrobnosti uvedené v odseku 9 tohoto článku dodá generálnemu tajomníkovi v ich mene iná vláda.

Článok VIII

1.	Vláda Islandu dodá generálnemu tajomníkovi najneskôr do 15. septembra každý kalendárny rok odhad nákladov služieb na nasledujúci kalendárny rok vyjadrený v amerických dolároch. Odhad bude zostavený podľa článku III a prílohy II a III k tejto dohode.
2.	Vláda Islandu dodá generálnemu tajomníkovi do šiestich mesiacov po skončení kalendárneho roka správu o skutočných nákladoch na služby počas roka. Generálny tajomník podrobí  správu auditu a iným kontrolám, ktoré uzná za vhodné a dodá Islandu auditorskú správu.
3.	Vláda Islandu dodá generálnemu tajomníkovi, podľa jeho vyžiadania, doplňujúce informácie týkajúce sa akýchkoľvek odhadov nákladov alebo stanovenia skutočných nákladov ako aj všetky dostupné informácie ohľadne využívania služieb lietadlami akejkoľvek štátnej príslušnosti. 
4.	Vyúčtovanie skutočných nákladov za každý kalendárny rok bude predmetom schvaľovania Radou.
5.	Výkaz skutočných nákladov schválený Radou podľa ustanovení odseku 4 tohoto článku bude rozposlaný zmluvným vládam.

Článok IX

1.	Vláde Islandu sa uhradí deväťdesiatpäť percent zo skutočných nákladov schválených Radou na zabezpečenie, prevádzkovanie a udržiavanie služieb.
2.	Po tom, ako sa Rada uistí, že odhady, ktoré jej vláda Islandu odovzdala podľa odseku 1 článku VIII boli zostavené v súlade s článkom III a prílohami II a III k tejto dohode, Rada splnomocní generálneho tajomníka, aby uskutočnil platbu tejto vláde za každý štvrťrok, najneskôr do prvého dňa druhého mesiaca daného štvrťroku. Platby budú vychádzať z uvedených odhadov a budú predstavovať zálohy, ktoré sú predmetom úpravy, ako je definované v odseku 3 tohoto článku. Celková suma týchto platieb neprekročí v žiadnom roku  limit určený ustanoveniami článku V. S účinnosťou od 1. januára 1983 bude vláda Islandu považovať celý čistý príjem z užívateľských poplatkov vybraných od všetkých prevádzkovateľov civilných lietadiel v rámci systému fungujúceho podľa článku XIV ako časť záloh na rok, v ktorom sa obdržali uvedené príjmy.
3.	Po tom, ako Rada schváli skutočné náklady, generálny tajomník vykoná úpravy nasledujúcich štvrťročných platieb vláde Islandu tak, aby sa zohľadnili rozdiely medzi platbami uskutočnenými podľa odseku 2 tohoto článku za každý rok a medzi schválenými skutočnými nákladmi na ten  ktorý rok. 
4.	Zmluvné vlády, ktoré nemajú v Rade zastúpenie, dostanú od Rady alebo jej orgánov  pozvanie na prediskutovanie odhadov dodaných vládou Islandu podľa ustanovení odseku 1 článku VIII.
5.	Odhady nákladov schválené Radou podľa ustanovení odseku 2 tohoto článku sa rozpošlú zmluvným vládam.

Článok X

1.	Platby, ktoré Organizácia obdrží od zmluvných vlád podľa ustanovení článku VII  a ktoré nie sú potrebné na uskutočnenie občasných platieb vláde Islandu podľa tejto dohody, budú tvoriť rezervný fond, ktorý Organizácia použije na účely tejto dohody.
2.	Generálny tajomník môže dohodnúť využitie rezervného fondu na krátkodobé investície. Úroky takto získané môže Organizácia použiť na pokrytie mimoriadnych výdajov, ktoré táto dohoda nepredvídala. Ak dané úroky nestačia na pokrytie takýchto výdajov, zostávajúci rozdiel sa bude považovať za dodatočnú súčasť skutočných nákladov služieb a Organizácii sa uhradí z platieb vykonaných zmluvnými vládami.

Článok XI

1.	Ročné čiastky vymerané zmluvným vládam sa vyjadria v amerických dolároch.
2.	Každá zmluvná vláda uskutoční platby Organizácii podľa ustanovení článku VII v amerických dolároch, alebo v britských librách, alebo v prípade, že s tým vláda Islandu súhlasí, v islandských korunách. Spôsob na určenie výmenného kurzu, ktorý sa v prípade platby v britských librách alebo islandských korunách použije, stanoví Rada po dohode s dotyčnými vládami.
3.	V prípade, že Organizácii sa uhradia mimoriadne výdavky v amerických dolároch, generálny tajomník uskutoční platby vláde Islandu podľa ustanovení článku IX a XII v tých menách, v ktorých zmluvné vlády uskutočnili svoje platby Organizácii a ktoré ostávajú k dispozícii.

Článok XII

1.	Povinnosť generálneho tajomníka uskutočniť platby vláde Islandu podľa tejto dohody sa obmedzuje iba na čiastky, ktoré Organizácia obdržala, a ktoré sú k dispozícii v súlade s podmienkami tejto dohody.
2.	V očakávaní platieb od zmluvných vlád a v súlade s finančnými predpismi Organizácie však generálny tajomník môže vláde Islandu zaplatiť dopredu čiastky, ktoré jej náležia v prípadoch, kedy takéto čiastky uzná za nevyhnutné pre otvorenie alebo neprerušované pokračovanie služieb. 
3.	Žiadna zo zmluvných vlád nebude voči Organizácii nárokovať, že akákoľvek iná zmluvná vláda  neuskutočnila niektorú platbu podľa tejto dohody.

Článok XIII

1.	Podľa ustanovení článku V a odseku 2 článku VI a po dohode s vládou Islandu, Rada môže do tejto dohody zahrnúť nové kapitálové výdaje, ktoré sú potrebné na riadne zabezpečenie služieb.
2.	Podľa ustanovení článku V a VI a po dohode s vládou Islandu, Rada môže do tejto dohody zahrnúť okrem služieb uvedených v prílohe I aj nové kapitálové výdaje spojené s takýmito službami, pokiaľ je splnená niektorá z nasledujúcich podmienok:
a)	celková výška takýchto výdajov v ktoromkoľvek roku neprekročí 3,5 percent z limitu stanoveného na náklady v článku V;
b)	alebo  sa jedná o služby, s ktorými súhlasili všetky zmluvné vlády
c)	alebo sa jedná o služby, s ktorými súhlasili zmluvné vlády, ktoré sú spolu zodpovedné minimálne za 90 percent z celkového výmeru vykonaného podľa ustanovení odsekov 3, 4, 5, a 6 článku VII a na ktoré sa vzťahujú ustanovenia článku VI.
3.	Na účely odseku 1 a 2 tohoto článku obnovy budov a zariadení hradené z platieb obdržaných na účet odpisov sa nebudú považovať za výdaje spojené s novým kapitálom.
4.	Ak vláda Islandu alebo Rada navrhne nové kapitálové výdaje alebo doplnkové služby, táto vláda dodá generálnemu tajomníkovi odhad takýchto nákladov spolu s upresneniami, plánmi a inými informáciami, ktoré sa môžu v uvedenej veci požadovať a prerokuje s generálnym tajomníkom spôsob dodania návrhu, jeho formu a prevedenie.
5.	Na základe dohody s vládou Islandu, Rada môže vylúčiť z tejto dohody akúkoľvek časť služieb.
6.	Ak sa v súvislosti s odsekmi 1, 2, a 5 tohto článku schváli  nejaká aktivita, Rada následne pozmení  prílohy k tejto dohode.

Článok XIV

Vláda Islandu bude viesť systém užívateľských poplatkov za služby poskytnuté  civilným lietadlám, ktoré vykonávajú prelety tak, ako je definované v článku VII. Tieto poplatky sa vypočítajú v súlade s prílohou III k tejto dohode. Čistý príjem z týchto poplatkov bude protiúčtom k platbám, ktoré náležia vláde Islandu podľa ustanovení tejto dohody. Bez súhlasu Rady vláda Islandu môže uložiť dodatočné poplatky za služby len svojim štátnym príslušníkom.

Článok XV

Bez schválenia Rady vláda Islandu nepripraví žiadne medzinárodné dohody ohľadne     zabezpečenia, prevádzky, údržby, rozvoja, alebo financovania ktorejkoľvek alebo všetkých služieb.

Článok XVI

Vláda Islandu bude v čo najvyššej možnej miere spolupracovať s predstaviteľmi Organizácie na cieľoch tejto dohody a udelí im výsady a imunity, na ktoré títo predstavitelia majú nárok v súlade so Všeobecným dohovorom o výsadách a imunitách  odborných organizácií, vrátane prílohy III (2).

Článok XVII

Rada zvolá konferenciu pre všetky dotyčné vlády:
a)	ak si ju vyžiadajú dve alebo viac zmluvných vlád alebo vláda Islandu, alebo ktorákoľvek zmluvná vláda v prípade, že táto konferencia sa neuskutočnila v predchádzajúcich piatich rokoch.
b)	ak niektorá zo zmluvných vlád neuskutoční platby definované v tejto dohode, čo si vyžiada revíziu výmeru platieb, ktoré nemôžu byť inak uspokojivo vyrovnané.
c)	ak z akéhokoľvek iného dôvodu považuje Rada takúto konferenciu za potrebnú.

Článok XVIII

Akýkoľvek spor týkajúci sa interpretácie alebo aplikovania tejto dohody alebo jej príloh, ktorý sa neurovná rokovaním, sa na požiadanie ktorejkoľvek zmluvnej vlády - účastníka sporu - predloží Rade na odporúčanie riešenia.

Článok XIX

1.	Táto dohoda zostane otvorená do 1. decembra 1956 na podpísanie vládami vymenovanými v preambule.
2.	Táto dohoda je predmetom prijatia podpisujúcimi vládami. Listiny o prijatí sa čo najskôr odovzdajú generálnemu tajomníkovi, ktorý bude všetky podpisujúce a pristupujúce vlády informovať o dátume uloženia každej takejto listiny.

Článok XX

1.	Táto dohoda zostáva otvorená pre prístup vlády každého členského štátu OSN alebo jej odbornej organizácie. Prijatie nového štátu sa uskutoční uložením listiny o prístupe u generálneho tajomníka.
2.	Rada môže inicializovať rozhovory s každou vládou, ktorá nie je súčasťou dohody a ktorej civilné lietadlá majú úžitok zo služieb za účelom prístupu danej vlády do dohody.
3.	Bez ohľadu na ustanovenia odseku 2 tohto článku, Rada môže  s každou vládou, ktorá  nepristúpi k dohode uzatvoriť dohodu o príspevkoch. Príspevky takto obdržané sa použijú na účely tejto dohody tak, ako to určí Rada.

Článok XXI

1.	Táto dohoda nadobudne platnosť najskôr 1. januára 1957, keď vlády odovzdajú listiny o schválení alebo o prístupe. Ide o vlády zodpovedné za začiatočné vymerané čiastky  najmenej deväťdesiatichpiatich percent počiatočných maximálnych nákladov uvedených v článku V. V súvislosti s týmito vládami, uloženie listín o schválení a o prístupe sa bude považovať za súhlas so systémom stanovení výmeru, platieb a úprav podľa tejto dohody na obdobie medzi 1. januárom 1957 a dňom, kedy táto dohoda nadobudne platnosť.
2.	V prípade, že niektorá vláda uloží listinu o schválení alebo o prístupe po dni, kedy táto dohoda nadobudla platnosť, dohoda nadobudne platnosť v deň uloženia týchto listín. Každá taká vláda súhlasí so systémom výmeru platieb a úprav podľa tejto dohody s účinnosťou aspoň od začiatku kalendárneho roka, v ktorom bola uložená listina o schválení alebo o prístupe. Každá taká vláda môže uprednostniť to, aby jej bol vymeraný podiel na skutočných schválených nákladoch na akékoľvek služby, na ktoré sa vzťahujú ustanovenia článku VI a ku ktorým v dni jej prístupu nedali všetky vlády súhlas.

Článok XXII

1.	a) Vláda Islandu môže 31. decembra v ktoromkoľvek roku túto dohodu vypovedať písomnou formou, ktorú doručí generálnemu tajomníkovi najneskôr 1. januára uvedeného roka.
b)	Ak sa pre vládu Islandu ukáže ako nemožné vykonávať služby v rámci limitu určeného ustanoveniami článku V, vláda písomnou formou o tom okamžite upovedomí generálneho tajomníka a dodá mu detailný odhad požadovanej dodatočnej sumy. Generálny tajomník promptne preskúma daný odhad a po prípadných potrebných rozhovoroch s vládou Islandu určí potrebnú sumu presahujúcu vyššie uvedený limit. Generálny tajomník potom osloví zmluvné vlády za účelom získania ich súhlasu, ako je definované ustanoveniami článku V. Pokiaľ do troch mesiacov po tom, ako generálny tajomník určil dodatočnú požadovanú sumu, neupovedomí vládu Islandu o tom, že zmluvné vlády s danou sumou súhlasili, vláda Islandu môže vypovedať túto dohodu trojmesačnou výpovednou lehotou, ktorú doručí v písomnej forme generálnemu tajomníkovi.
c) každá zo zmluvných vlád okrem vlády Islandu zodpovedná za úhradu minimálne desať percent z limitu stanoveného ustanoveniami článku V môže 31. decembra v ktoromkoľvek roku vypovedať túto dohodu písomným oznámením, ktoré doručí generálnemu tajomníkovi najneskôr do 1. januára uvedeného roka.

2.	Pri obdržaní oznamu alebo oznamov o splnomocnení vypovedať túto dohodu v súlade s odsekom 1 tohoto článku, upovedomí o tom generálny tajomník zmluvné vlády.

Článok XXIII

1.	Bez ohľadu na ustanovenia článku XXII, každá zmluvná vláda, okrem vlády Islandu, ktorej aktuálne vymeraná čiastka k úhrade je menšia ako desať percent z limitu určeného ustanoveniami článku V môže odstúpiť od dohody 31. decembra v ktoromkoľvek roku, pričom najneskôr do 1. januára uvedeného roka doručí generálnemu tajomníkovi písomný oznam o svojom zámere. Na účely odseku 1 c) článku XXII sa bude takéto oznámenie považovať za želanie odstúpiť od  dohody.
2.	Po obdržaní oznamu alebo oznamov o odstúpení od ktorejkoľvek zmluvnej vlády, generálny tajomník upovedomí o tom ostatné zmluvné vlády.

Článok XXIV

1.	V prípade vypovedania dohody vládou Islandu podľa ustanovení odseku 1 článku XXII, Organizácia môže považovať platby, ktoré náležia danej vláde, za vyrovnané, alebo daná vláda zaplatí Organizácii sumu predstavujúcu spravodlivú kompenzáciu  prínosov, ktoré daná vláda získala z akvizície hnuteľného a nehnuteľného majetku pre svoje vlastné účely, a náklady ktorého Organizácia podľa ustanovení tejto dohody danej vláde čiastočne alebo úplne uhradila.
2.	V prípade, že dohodu vypovedajú zmluvné vlády iné ako vláda Islandu, vláde Islandu sa z rezervného fondu vyplatí, alebo ak je ten nedostačujúcu tak prostredníctvom Organizácie jej zmluvné vlády vyplatia spravodlivú sumu ako kompenzáciu za kapitálové výdaje, ktoré vláda Islandu mala a ktoré neboli úplne uhradené podľa tejto dohody. Akékoľvek platby požadované od zmluvných vlád pre tento účel sa vypočítajú na základe najnovších údajov z výmerov úhrad a budú splatné ku dňu vypovedania dohody. Organizácia má právo prevziať si akýkoľvek hnuteľný majetok, za ktorý sa podľa tohto odseku platí kompenzácia. Zrieknutie sa takého práva sa zoberie do úvahy pri vymeriavaní kompenzácie.
3.	Ustanovenia odseku 2 tohoto článku sa budú aplikovať na akúkoľvek zodpovedajúcu časť služieb, ktoré sa môžu vylúčiť z dohody podľa ustanovení odseku 5 článku XIII.
4.	Suma všetkých platieb uvedených v tomto článku sa určí na základe dohody medzi Radou a vládou Islandu.

Článok XXV

1.	Podľa ustanovení odseku 2 článku X, každý zostatok v rezervnom fonde alebo na úrokoch vedených Organizáciou ku dňu, kedy táto dohoda prestane byť v platnosti, budú pridelené a vyplatené na základe ich posledného ročného výmeru tým zmluvným vládam, ktoré okamžite pred dňom ukončenia platnosti dohody boli súčasťou tejto dohody.
2.	a) Každá vláda, ktorá odstúpila od tejto dohody v súlade s ustanoveniami článku XXIII zaplatí Organizácii alebo naopak od nej dostane rozdiel medzi sumou, ktorú zaplatila Organizácii v súlade s článkom VII a príslušným podielom na schválených skutočných nákladoch v čase, keď bola uvedená vláda súčasťou dohody.
b) Každá vláda, ktorá odstúpi takto od dohody zaplatí Organizácii svoj podiel na kapitálových výdajoch, ktoré na seba prevzala vláda Islandu a ktoré jej ešte neboli úplne podľa tejto dohody uhradené.  Výška záväzku sa vypočíta na základe posledných údajov výdajov vlády, ktorá od dohody odstúpila. Deň splatnosti záväzku bude zodpovedať dňu odstúpenia od dohody.

Článok XXVI

1.	Každá zmluvná vláda ako aj Rada môže inicializovať akýkoľvek pozmeňujúci návrh týkajúci sa tejto dohody. Návrh sa doručí v písomnej podobe generálnemu tajomníkovi, ktorý ho sprostredkuje zmluvým vládam so žiadosťou, aby sa formálne vyjadrili, či so zmenou súhlasia, alebo nie.
2.	Na prijatie zmeny je potrebný súhlas dvoch tretín všetkých zmluvných vlád, ktoré sú celkovo zodpovedné  minimálne za deväťdesiat percent aktuálneho výmeru úhrad.
3.	Takto prijatá zmena vstúpi do platnosti pre všetky zmluvné vlády 1. januára roka, ktorý nasleduje po roku, v ktorom generálny tajomník obdržal písomné prijatie daného pozmeňujúceho návrhu od zmluvných vlád zodpovedných celkovo minimálne za deväťdesiatosem percent aktuálneho výmeru.
4.	Generálny tajomník pošle overené kópie zmien takto prijatých všetkým zmluvným vládam a upovedomí ich o akýchkoľvek prijatiach a o dátume, kedy akákoľvek zmena dohody vstupuje do platnosti.
5.	Popri prípadoch upresnených v odseku 6 článku XIII,  Rada môže tiež v osobitných prípadoch pozmeniť prílohy k tejto dohode, vždy podľa podmienok uvedených v dohode, a so súhlasom vlády Islandu.